Fiat 500

La Fiat 500, surtìa dël 1957 a l'é stàita na vitura cita da sità costruìa da la meison vituristica Fiat. A l'é nassùa dël 1957 coma version pì cita dla Fiat 600 e sò proget a l'é stàit sota la diression ëd Dante Giacosa. L'obietiv a l'era ëd finì l'euvra ëd motorisassion del Paìs proponend na vitura ch'a podèissa esse catà ëdcò da coj dle classe pì basse. Ël disegn a riess ancora ancheuj a dësvijé simpatìa për le dimension minùscole, ij fanaj rotond, ij profij tond. A l'avìa quatr pòst ch'as peulo nen definì còmod e a j'era ël mìnim. Ëd mecànica a l'avia un motor da 500 cc bicilìndrich e la trassion posterior. A-i son ëstaje vàire version dla 500: la N (1957-1960), për dabon spartan-a ëdcò për l'época, pòch potenta, sensa cromadure e sensa bej sedij darera, la G (1960-1975), ch'a vorìa dì giardinòta, ëd vàire pì piasosa, la D (1960-1965), pì moderna dla N con vàire neuve sernie, la F (1965-1972), ch'a l'era an aparensa parèj dla D, ma a variava ant la pì part dla carosserìa per dle modìfiche vorsùe dal còdes stradal, a j'era la L (1968-1972), version "spatussanta" con cite modìfiche estétiche e a la fin l'ùltima version, la R (1972-1975), ch'a vorìa dì arnovà. Finìa soa produssion dòp na cariera ëd 18 ani, la cita 500 a l'é ëd sigura intrà ant la stòria dël Piemont e dl'Italia për sò sucess, soa semplicità e soa simpatìa. A l'é staita produvùa a Turin, Desio e Termini Imerese.

Categorìa:FIAT